謝章令率同官載酒
作者：韓淲
朝代：宋

paragraphs: 宿麥雨可種，野梅凍欲坼。
令君領賓從，假日訪幽僻。
陽升正初辰，道泰知有日。
觴行既頻屢，談至或憤激。
眷言數君才，何乃辱此邑。
大夫如豫章，建厦固所急。
簿公名家駒，薦士宜首及。
尉曹學省彥，求盜豈其職。
征官偉丈夫，名宦終見迫。
顧我獨亡頼，甘作山林役。
定遷且半載，未有如□□。
溪山爲欣豫，閭里爭誦說。
意同邀陶潜，事異過執戟。
人事果好乖，推遷已疇昔。